b'\n_START_ARTICLE_\nAlexis Zapata\n_START_SECTION_\nSeurajoukkueura\n_START_PARAGRAPH_\nZapata aloitti ammattilaisuransa kolumbialaisessa Envigadossa. H\xc3\xa4n pelasi ensimm\xc3\xa4isen ottelunsa Kolumbian p\xc3\xa4\xc3\xa4sarjassa 18. toukokuuta 2013, kun Envigado h\xc3\xa4visi kotonaan Deportes Quind\xc3\xadolle 0\xe2\x80\x931. Ensimm\xc3\xa4isen p\xc3\xa4\xc3\xa4sarjamaalinsa Zapata teki 26. syyskuuta 2013, kun Envigado voitti kotonaan C\xc3\xbacuta Deportivon 2\xe2\x80\x930. Yhteens\xc3\xa4 Zapata pelasi kaudella 2013 p\xc3\xa4\xc3\xa4sarjassa 15 ottelua, joissa h\xc3\xa4n teki kaksi maalia._NEWLINE_Zapata siirtyi tammikuussa 2014 espanjalaiseen Granadaan, joka lainasi h\xc3\xa4net saman tien italialaiseen Sassuoloon. H\xc3\xa4n ei ehtinyt pelata sarjaotteluita kummassakaan seurassa, kun siirtyi jo kes\xc3\xa4ll\xc3\xa4 2014 italialaiseen Udineseen. Zapata teki ensiesiintymisens\xc3\xa4 Serie A:ssa 23. marraskuuta 2014, kun Udinese pelasi kotonaan 1\xe2\x80\x931-tasapelin Chievo Veronan kanssa. Ottelu j\xc3\xa4i Zapatan ainoaksi p\xc3\xa4\xc3\xa4sarjatasolla kaudella 2014\xe2\x80\x932015. Kes\xc3\xa4ll\xc3\xa4 2015 Udinese lainasi h\xc3\xa4net sarjatasoa alemmas Perugiaan.\n_START_SECTION_\nMaajoukkueura\n_START_PARAGRAPH_\nZapata on edustanut Kolumbiaa alle 20- ja alle 21-vuotiaiden maajoukkuetasolla. H\xc3\xa4n oli mukana alle 20-vuotiaiden Etel\xc3\xa4-Amerikan-mestaruuskilpailuissa Uruguayssa 2015, jossa Kolumbia saavutti hopeaa, ja saman ik\xc3\xa4luokan MM-kilpailuissa Uudessa-Seelannissa samana vuonna. Zapata pelasi Etel\xc3\xa4-Amerikan-mestaruuskilpailuissa seitsem\xc3\xa4n ja MM-kilpailuissa nelj\xc3\xa4 ottelua. MM-kilpailuissa h\xc3\xa4n onnistui my\xc3\xb6s maalinteossa Senegalia vastaan.'